EL Επίσημη Εφημερίδα της Ευρωπαϊκής Ένωσης C 121/1

ΓΝΏΜΗ αριθ. 4/2015

[υποβαλλόμενη δυνάμει του άρθρου 287, παράγραφος 4, της Συνθήκης για τη λειτουργία της Ευρωπαϊκής Ένωσης (ΣΛΕΕ)]

σχετικά με την πρόταση κανονισμού του Ευρωπαϊκού Κοινοβουλίου και του Συμβουλίου για το Ευρωπαϊκό Ταμείο Στρατηγικών Επενδύσεων και την τροποποίηση των κανονισμών (ΕΕ) αριθ. 1291/2013 και (ΕΕ) αριθ. 1316/2013

(2015/C 121/01)

ΠΕΡΙΕΧΟΜΕΝΑ

Παράγραφος Σελίδα I. ΕΙΣΑΓΩΓΗ 1-4 3 Το Επενδυτικό Σχέδιο για την Ευρώπη 1-4 3 II. ΓΕΝΙΚΕΣ ΠΑΡΑΤΗΡΗΣΕΙΣ 5-26 4 Διακυβέρνηση του ΕΤΣΕ 6-8 4 Νομοθετικό πλαίσιο 9-12 4 Υποχρέωση λογοδοσίας εκ μέρους της Επιτροπής 13-16 5 Εντολή ελέγχου του Ευρωπαϊκού Ελεγκτικού Συνεδρίου 17-20 6 Χρηματοοικονομικές υποχρεώσεις για τα δημόσια οικονομικά 21-24 6 Ενδιάμεση αξιολόγηση/αναθεώρηση του πολυετούς δημοσιονομικού πλαισίου 25-26 7 III. ΕΙΔΙΚΑ ΣΧΟΛΙΑ 27-45 7 Άρθρο 1, παράγραφος 1 — Ικανότητα ανάληψης κινδύνων 28 8 Άρθρο 2, παράγραφος 2 — Ευρωπαϊκός Κόμβος Επενδυτικών Συμβουλών 29-31 8 Άρθρο 5, παράγραφος 3 — Δαπάνες της ΕΤΕπ 32 8 Άρθρο 5, παράγραφος 4 — Συγχρηματοδότηση από τα ΕΔΕΤ 33 8 Άρθρο 7, παράγραφος 2 — Πλήρης εγγύηση 34 8 Άρθρο 8 — Ταμείο Εγγυήσεων της ΕΕ 35-37 8 Άρθρο 10 — Υποβολή εκθέσεων και λογιστική καταχώριση 38-41 9 Άρθρο 12 — Αξιολόγηση και επισκόπηση 42-43 9 Άρθρο 13 — Διαφάνεια και δημοσιοποίηση των πληροφοριών 44 9 Άρθρο 20 — Μεταβατική διάταξη 45 9 ΠΑΡΑΡΤΗΜΑ — Συντομογραφίες και παραπομπές 10

ΤΟ ΕΛΕΓΚΤΙΚΟ ΣΥΝΕΔΡΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για την Ευρωπαϊκή Ένωση (ΣΕΕ), και ιδίως το άρθρο 13, παράγραφος 2 και το άρθρο 17, παράγραφος 1,

Έχοντας υπόψη τη Συνθήκη για τη λειτουργία της Ευρωπαϊκής Ένωσης (ΣΛΕΕ), και ιδίως τα άρθρα 172, 173, 175, τρίτο εδάφιο, και 182, παράγραφος 1, 287, παράγραφος 4, 317 έως 319 και 322, παράγραφος 1,

Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενεργείας (Ευρατόμ), και ιδίως το άρθρο 106α,

Έχοντας υπόψη την πρόταση κανονισμού του Ευρωπαϊκού Κοινοβουλίου και του Συμβουλίου για το Ευρωπαϊκό Ταμείο Στρατηγικών Επενδύσεων και την τροποποίηση των κανονισμών (ΕΕ) αριθ. 1291/2013 και (ΕΕ) αριθ. 1316/2013 (1),

ΓΝΩΜΟΔΟΤΗΣΕ ΩΣ ΑΚΟΛΟΥΘΩΣ:

I. ΕΙΣΑΓΩΓΗ

Το Επενδυτικό Σχέδιο για την Ευρώπη

1. Η Επιτροπή, προκειμένου να αντιμετωπίσει τη συρρίκνωση των επενδύσεων που παρατηρείται από το 2007, έθεσε σε εφαρμογή, τον Νοέμβριο του 2014, ένα «Επενδυτικό Σχέδιο για την Ευρώπη» (εφεξής «το Σχέδιο») (2). Η λογική παρέμβασης στην οποία βασίζεται το Σχέδιο είναι ότι η «Ευρώπη έχει σημαντικές επενδυτικές ανάγκες και οικονομικώς βιώσιμα έργα σε αναζήτηση χρηματοδότησης. Η πρόκληση είναι να διατεθούν οι αποταμιεύσεις και η χρηματοοικονομική ρευστότητα σε παραγωγικούς σκοπούς για τη στήριξη της απασχόλησης και της ανάπτυξης στην Ευρώπη» (3). Το Σχέδιο δεν πρέπει να οδηγήσει σε επιβάρυνση των δημόσιων οικονομικών των κρατών μελών ή στη δημιουργία νέων χρεών. Η Επιτροπή προσδοκά ότι, με την πλήρη εφαρμογή του Σχεδίου, εντός της προσεχούς τριετίας, θα δημιουργηθούν 1 έως 1,3 εκατομμύρια νέες θέσεις εργασίας.

2. Το Σχέδιο βασίζεται σε τρία κύρια σκέλη (βλέπε γράφημα): — στη σύσταση ενός νέου Ευρωπαϊκού Ταμείου Στρατηγικών Επενδύσεων (ΕΤΣΕ) για την κινητοποίηση πρόσθετων (κυρίως μακροπρόθεσμων) επενδύσεων ύψους τουλάχιστον 315 δισεκατομμυρίων ευρώ εντός της προσεχούς τριετίας (2015-2017), — στη δημιουργία ενός διαύλου έργων που θα συνδέεται με ένα πρόγραμμα παροχής βοήθειας για τη διοχέτευση των επενδύσεων εκεί όπου χρειάζονται περισσότερο, — στην κατάρτιση ενός χάρτη πορείας προκειμένου να καταστεί η Ευρώπη ελκυστικότερη για επενδύσεις και να αρθούν τα κανονιστικά εμπόδια. Γράφημα Το Επενδυτικό Σχέδιο για την Ευρώπη Πηγή: COM(2014) 903 final, σ. 5.

3. Με την πρόταση της Επιτροπής για την έκδοση κανονισμού του Ευρωπαϊκού Κοινοβουλίου και του Συμβουλίου για το Ευρωπαϊκό Ταμείο Στρατηγικών Επενδύσεων και την τροποποίηση των κανονισμών (ΕΕ) αριθ. 1291/2013 και (ΕΕ) αριθ. 1316/2013 (εφεξής «η πρόταση») θεσπίζεται το νομικό πλαίσιο και παρέχονται οι πιστώσεις του προϋπολογισμού για τα δύο πρώτα σκέλη του Σχεδίου (4).

4. Το ΕΤΣΕ θα συσταθεί εντός της Ευρωπαϊκής Τράπεζας Επενδύσεων (ΕΤΕπ) ως καταπιστευματικό ταμείο (5) απεριόριστης διάρκειας, για τη χρηματοδότηση των τμημάτων των έργων που παρουσιάζουν μεγαλύτερη επικινδυνότητα. Ο πρόσθετος κίνδυνος που θα αναλάβει η ΕΤΕπ θα αντισταθμιστεί από εγγύηση ύψους έως και 16 δισεκατομμυρίων ευρώ (6). Η εγγύηση θα χρηματοδοτηθεί από τον προϋπολογισμό της ΕΕ, με κονδύλια προερχόμενα από τα υφιστάμενα περιθώρια του προϋπολογισμού της ΕΕ (2 δισεκατομμύρια ευρώ), από τη διευκόλυνση «Συνδέοντας την Ευρώπη» (3,3 δισεκατομμύρια ευρώ) και από το πρόγραμμα «Ορίζοντας 2020» (2,7 δισεκατομμύρια ευρώ), έως το συνολικό ποσό των 8 δισεκατομμυρίων ευρώ. Η ΕΤΕπ θα διαθέσει 5 δισεκατομμύρια ευρώ. Τα κράτη μέλη μπορούν να συνεισφέρουν στο ΕΤΣΕ είτε σε επίπεδο ανάληψης κινδύνων (συμπληρωματικά προς τις τρέχουσες συνεισφορές τους), μέσω μιας επενδυτικής πλατφόρμας, είτε συγχρηματοδοτώντας συγκεκριμένα έργα και δραστηριότητες.

II. ΓΕΝΙΚΕΣ ΠΑΡΑΤΗΡΗΣΕΙΣ

5. Τα σχόλια που διατυπώνονται στα σημεία που ακολουθούν αφορούν την πρόταση. Το Συνέδριο παραμένει στη διάθεση του Συμβουλίου και του Ευρωπαϊκού Κοινοβουλίου στο πλαίσιο της εν εξελίξει νομοθετικής διαδικασίας.

Διακυβέρνηση του ΕΤΣΕ

6. Το ΕΤΣΕ διαθέτει δική του δομή διακυβέρνησης, μολονότι το νομικό καθεστώς του δεν διευκρινίζεται στην πρόταση. Το διοικητικό συμβούλιο λαμβάνει αποφάσεις σχετικά με τον στρατηγικό προσανατολισμό, τη στρατηγική κατανομή των στοιχείων του ενεργητικού και τις επιχειρησιακές πολιτικές και διαδικασίες του, συμπεριλαμβανομένων της επενδυτικής πολιτικής του όσον αφορά τα έργα τα οποία μπορεί να στηρίξει το ΕΤΣΕ και του προφίλ κινδύνου του. Η συμμετοχή στο διοικητικό συμβούλιο είναι ανάλογη του ύψους των εισφορών, αλλά οι αποφάσεις λαμβάνονται με ομοφωνία. Τόσο η Επιτροπή όσο και η ΕΤΕπ θα έχουν δικαίωμα αρνησικυρίας εάν και εφόσον προσχωρήσουν νέοι συνεισφέροντες.

7. Βάσει των επενδυτικών πολιτικών και κατευθυντήριων οδηγιών του διοικητικού συμβουλίου, μια ανεξάρτητη επιτροπή επενδύσεων θα επιλέγει τα επιλέξιμα για στήριξη από την εγγύηση της ΕΕ έργα βάσει των πλεονεκτημάτων τους, χωρίς να λαμβάνονται υπόψη γεωγραφικά ή τομεακά κριτήρια. Η θετική αξιολόγηση της επενδυτικής επιτροπής είναι αναγκαία για την εξασφάλιση στήριξης από το ΕΤΣΕ. Ωστόσο, η απόφαση για τη χρηματοδότηση έργων από το ΕΤΣΕ αυτή καθαυτή λαμβάνεται από τα διοικητικά όργανα της ΕΤΕπ, αφού ζητηθεί η γνώμη της Επιτροπής, σύμφωνα με το καταστατικό της ΕΤΕπ και τις εσωτερικές διαδικασίες της (7).

8. Στην πρόταση αναφέρεται ότι οι χρηματοδοτικές και επενδυτικές πράξεις της ΕΤΕπ που καλύπτονται από την εγγύηση της ΕΕ ενέχουν μη αμελητέο οικονομικό κίνδυνο και ότι η πιθανότητα κατάπτωσης της εγγύησης είναι σημαντική (8). Ωστόσο, η κατά πλειοψηφία συμμετοχή του προϋπολογισμού της ΕΕ στο ΕΤΣΕ δεν αντικατοπτρίζεται στη δομή διακυβέρνησής του, η οποία βασίζεται σε ένα διττό σύστημα. Η Επιτροπή είναι άμεσα αρμόδια για τη διαχείριση των κονδυλίων της εγγύησης της ΕΕ μόνον, ενώ τα διοικητικά όργανα της ΕΤΕπ είναι αρμόδια για την επένδυση των κονδυλίων.

Νομοθετικό πλαίσιο

9. Η πρόταση προβλέπει τη ρύθμιση, μέσω μελλοντικής συμφωνίας μεταξύ της Επιτροπής και της ΕΤΕπ, μιας σειράς σημαντικών ζητημάτων, όπως η σύσταση του ΕΤΣΕ ως διακριτού μηχανισμού εγγυοδοσίας στο πλαίσιο των λογαριασμών της ΕΤΕπ, οι ρυθμίσεις διακυβέρνησης και εσωτερικού ελέγχου του ΕΤΣΕ, καθώς και η αξιολόγηση των επιδόσεών του. Οι όροι της συμφωνίας αυτής θα έχουν σημαντικό αντίκτυπο στη χορήγηση και τη χρησιμοποίηση της εγγύησης της ΕΕ.

10. Επιπλέον, μολονότι ο δημοσιονομικός κανονισμός (9) αποτελεί το νομικό πλαίσιο για την εκτέλεση του προϋπολογισμού της ΕΕ (άρθρο 317 ΣΛΕΕ), από τον οποίο θα προέρχεται το μεγαλύτερο μέρος των κονδυλίων του ΕΤΣΕ, οι ειδικές διατάξεις του δημοσιονομικού κανονισμού δεν τυγχάνουν εφαρμογής σε σχέση με την εγγύηση της ΕΕ προς την ΕΤΕπ και το ταμείο εγγυήσεων (10). Αν και οι εν λόγω διατάξεις θεσπίστηκαν προκειμένου να αντιμετωπιστεί μια σειρά αδυναμιών σχετικά με τη χρήση των χρηματοδοτικών μέσων (11), δεν παρέχεται ικανοποιητική εξήγηση για τον αποκλεισμό αυτό (12). Θα ήταν χρήσιμο να διευκρινιστεί εάν ο δημοσιονομικός κανονισμός θεωρείται εμπόδιο για την προσέλκυση ιδιωτικών επενδύσεων. Εάν ισχύει αυτό, θα πρέπει να εξαχθούν ευρύτερα συμπεράσματα για άλλα παρόμοια συστήματα.

11. Δεν είναι σαφές κατά πόσον οι κανόνες της ΕΤΕπ, οι οποίοι είναι αυτοί που θα εφαρμόζονται, διασφαλίζουν την εφαρμογή θεμελιωδών αρχών που κατοχυρώνονται στον δημοσιονομικό κανονισμό, όπως η χρηστή δημοσιονομική διαχείριση, η διαφάνεια, η αναλογικότητα, η απαγόρευση των διακρίσεων, η ίση μεταχείριση, η προσθετικότητα, η μη στρέβλωση του ανταγωνισμού και η εναρμόνιση των συμφερόντων της Επιτροπής και του χρηματοπιστωτικού ιδρύματος-εταίρου.

12. Προκειμένου να αποφευχθούν πιθανά νομοθετικά κενά, η διαχείριση των χρηματοοικονομικών μέσων της ΕΕ πρέπει να διέπεται από τυποποιημένες διατάξεις, ώστε να προωθούνται μέσα τα οποία να μπορούν να εφαρμόζονται κατά τρόπο συνεπή στο πλαίσιο περισσότερων πολιτικών. Κάθε παρέκκλιση από τον δημοσιονομικό κανονισμό θα πρέπει να αιτιολογείται δεόντως. Σύμφωνα με το άρθρο 290 ΣΛΕΕ, τα ουσιώδη στοιχεία της νομοθετικής πράξης πρέπει να ρυθμίζονται από τον νομοθέτη και, επομένως, να καλύπτονται από το κείμενο του ίδιου του κανονισμού. Σε περίπτωση που είναι αναγκαία η εξουσιοδότηση της Επιτροπής για την έκδοση πράξεων, αυτή πρέπει να περιορίζεται στη ρύθμιση μη ουσιωδών στοιχείων. Οι στόχοι, το περιεχόμενο, η έκταση και η διάρκεια της εξουσιοδότησης αυτής πρέπει να προβλέπονται ρητά στον κανονισμό, προκειμένου να διασφαλίζεται η αναγκαία διαφάνεια.

Υποχρέωση λογοδοσίας εκ μέρους της Επιτροπής

13. Το Συνέδριο έχει επισημάνει ότι τα μέσα στο πλαίσιο των οποίων η ΕΕ συνεργάζεται με τον ιδιωτικό τομέα πρέπει να χαρακτηρίζονται από επαρκή βαθμό διαφάνειας και να προβλέπουν την υποχρέωση λογοδοσίας όσον αφορά τη χρησιμοποίηση των δημόσιων πόρων. Επιπλέον, είναι απαραίτητη η μέτρηση των επιδόσεων των μέσων αυτών σε σχέση με τους επιδιωκόμενους στόχους των χρηματοδοτούμενων δραστηριοτήτων (13). Τα ζητήματα που ανακύπτουν στο πλαίσιο αυτό είναι πολλά.

14. Μολονότι ο καθορισμός βασικών δεικτών επιδόσεων θα γίνει στο πλαίσιο της μελλοντικής συμφωνίας ΕΤΣΕ, το σύστημα λογοδοσίας φαίνεται μέχρι στιγμής να εστιάζει περισσότερο στις υλοποιήσεις και λιγότερο στα αποτελέσματα και τον αντίκτυπο (14). Δεν καθίσταται επίσης σαφές εάν η Επιτροπή προτίθεται να συμπληρώσει τα στοιχεία που θα υποβάλει η ΕΤΕπ με δική της αξιολόγηση, ούτε σε ποιον βαθμό η Επιτροπή σκοπεύει να συμπεριλάβει το ΕΤΣΕ στην ετήσια έκθεση αξιολόγησης των οικονομικών της Ένωσης βάσει των αποτελεσμάτων που έχουν επιτευχθεί (άρθρο 318, δεύτερο εδάφιο, ΣΛΕΕ), ιδίως σε σχέση με τις παραδοχές στις οποίες βασίζεται το Σχέδιο όσον αφορά τις νέες επενδύσεις που θα προκύψουν και τις θέσεις εργασίας που θα δημιουργηθούν. Τέλος, ο διευθύνων σύμβουλος, ως μέλος της επιτροπής επενδύσεων που δεν λαμβάνει αποφάσεις επί της χορήγησης χρηματοδότησης, καθίσταται υπεύθυνος για τις επιδόσεις του ΕΤΣΕ. Τα κύρια όργανα λήψης αποφάσεων (το διοικητικό συμβούλιο του ΕΤΣΕ και τα διοικητικά όργανα της ΕΤΕπ) δεν φαίνεται να υπέχουν υποχρέωση δημόσιας λογοδοσίας ενώπιον της αρμόδιας για τον προϋπολογισμό αρχής.

15. Η Επιτροπή διαδραματίζει πολλαπλούς ρόλους στο πλαίσιο του συστήματος του ΕΤΣΕ. Διαχειρίζεται το ταμείο εγγυήσεων της ΕΕ και συμμετέχει στο διοικητικό συμβούλιο που είναι αρμόδιο για τον καθορισμό των στρατηγικών προσανατολισμών και τον διορισμό της επιτροπής επενδύσεων. Επίσης, είναι μέλος του διοικητικού συμβουλίου της ΕΤΕπ και γνωμοδοτεί πριν από την έγκριση οποιασδήποτε χρηματοδοτικής και επενδυτικής πράξης από την ΕΤΕπ. Προκειμένου η Επιτροπή να ανταποκρίνεται στους ρόλους αυτούς, της παρέχεται η αναγκαία εξουσία και οι πληροφορίες που απαιτούνται για την πλήρη ανάληψη ευθύνης εκ μέρους της όσον αφορά την πραγματική χρήση των κεφαλαίων της ΕΕ, όπως προβλέπουν τα άρθρα 17, παράγραφος 1, ΣΕΕ και 317 ΣΛΕΕ. Στον κανονισμό δεν υπάρχει ρητή αναφορά στην ευθύνη αυτή.

16. Όπως προαναφέρθηκε (βλέπε σημείο 8), η διακυβέρνηση του ΕΤΣΕ βασίζεται σε διττό σύστημα. Ωστόσο, η επιλογή αυτή δεν πρέπει να υπονομεύει την πλήρη ευθύνη της Επιτροπής όσον αφορά την εκτέλεση του προϋπολογισμού της ΕΕ. Το κατακερματισμένο πλαίσιο λογοδοσίας υπονομεύει επίσης αναπόφευκτα τη σημασία της διαδικασίας χορήγησης απαλλαγής για την εκτέλεση του προϋπολογισμού της ΕΕ.

Εντολή ελέγχου του Ευρωπαϊκού Ελεγκτικού Συνεδρίου

17. Σύμφωνα με την πρόταση, το Συνέδριο έχει το δικαίωμα να ελέγχει την «εγγύηση της ΕΕ και [τις] πληρωμές και ανακτήσεις δυνάμει αυτής που μπορούν να αποδοθούν στον γενικό προϋπολογισμό της Ένωσης» (15). Η εν λόγω διάταξη περιορίζει τα δικαιώματα ελέγχου του Συνεδρίου, εφόσον η διατύπωσή της φαίνεται να καλύπτει μόνον τις πληρωμές και τις ανακτήσεις που συνδέονται με την εγγύηση της ΕΕ, αποκλείοντας τον έλεγχο των πράξεων που διενεργούνται στο πλαίσιο του ΕΤΣΕ, των μέσων/οικονομικών μονάδων/διευκολύνσεων που πρόκειται να συσταθούν βάσει του σχεδίου κανονισμού ΕΤΣΕ, όπως ο Ευρωπαϊκός Κόμβος Επενδυτικών Συμβουλών (ΕΚΕΣ) και το ταμείο εγγυήσεων της ΕΕ, καθώς και τον έλεγχο της διαχείρισης, εκ μέρους της ΕΤΕπ και του ΕΤΕ, χρηματοδοτικών και επενδυτικών πράξεων που εκτελούνται με χρήση της εγγύησης της ΕΕ. Επομένως, η ουσία των δραστηριοτήτων του ΕΤΣΕ εκφεύγει της εμβέλειας του ελέγχου του Συνεδρίου.

18. Η Συνθήκη για τη λειτουργία της Ευρωπαϊκής Ένωσης αναθέτει στο Συνέδριο την εντολή να ελέγχει τη νομιμότητα, την κανονικότητα και τη χρηστή δημοσιονομική διαχείριση του συνόλου των εσόδων και δαπανών της Ευρωπαϊκής Ένωσης. Επιπλέον, προκειμένου να διασφαλίζεται η διαφάνεια στη διαχείριση των δημόσιων πόρων, το Συνέδριο δημοσιεύει εκθέσεις σχετικά με τα αποτελέσματα των ελέγχων που διενεργεί. Στο πλαίσιο της εκτέλεσης της εντολής του, το Συνέδριο απολαύει του δικαιώματος απεριόριστης πρόσβασης σε κάθε έγγραφο ή πληροφορία που θεωρεί αναγκαία για την εκπλήρωση της αποστολής του, συμπεριλαμβανομένης της πρόσβασης στις εγκαταστάσεις κάθε φυσικού ή νομικού προσώπου που λαμβάνει πληρωμές από τον προϋπολογισμό (άρθρο 287, παράγραφος 3, πρώτο εδάφιο, ΣΛΕΕ) (16). Επομένως, αρμόδιο για την εμβέλεια των ελέγχων του είναι το ίδιο το Συνέδριο, το οποίο για τον σκοπό αυτό λαμβάνει υπόψη, μεταξύ άλλων, τα διεθνή πρότυπα ελέγχου (17). Το ΕΤΣΕ δεν συνιστά εξαίρεση από την άποψη αυτή. Ειδικότερα, η εντολή του Συνεδρίου δεν είναι δυνατό να περιοριστεί ως αποτέλεσμα της προβλεπόμενης μη εφαρμογής του δημοσιονομικού κανονισμού.

19. Στο πλαίσιο αυτό, η Επιτροπή οφείλει να διασφαλίζει την ενημέρωση όλων των μερών που εμπλέκονται στις δραστηριότητες που πραγματοποιούνται βάσει του κανονισμού ΕΤΣΕ και της συμφωνίας ΕΤΣΕ (συμπεριλαμβανομένων των χρηματοπιστωτικών διαμεσολαβητών και των τελικών αποδεκτών) για το δικαίωμα πρόσβασης του Συνεδρίου στο σύνολο των πληροφοριών που του χρειάζονται για τη διενέργεια των ελέγχων του, όπως αυτό κατοχυρώνεται στο άρθρο 287, παράγραφος 3, πρώτο εδάφιο, ΣΛΕΕ.

20. Προκειμένου να απηχεί πλήρως την εντολή του Συνεδρίου, το άρθρο 14 της πρότασης πρέπει να αντικατασταθεί από το ακόλουθο κείμενο: «Αρμόδιο για τον εξωτερικό έλεγχο των δραστηριοτήτων που πραγματοποιούνται βάσει του κανονισμού ΕΤΣΕ είναι το Ευρωπαϊκό Ελεγκτικό Συνέδριο, σύμφωνα με το άρθρο 287 ΣΛΕΕ».

Χρηματοοικονομικές υποχρεώσεις για τα δημόσια οικονομικά

21. Το ζήτημα του επιμερισμού του κινδύνου θα ρυθμιστεί με τη συμφωνία ΕΤΣΕ. Εφόσον ο επιμερισμός του κινδύνου βασιστεί στην αρχή της «πρώτης ζημίας», τα δάνεια που θα συνάπτουν οι δικαιούχοι με τράπεζες θα συγκεντρώνονται στο χαρτοφυλάκιο του μέσου. Σε περίπτωση μη εξυπηρέτησης δανείου, ο προϋπολογισμός της ΕΕ θα καλύπτει το τμήμα που ενέχει τον μεγαλύτερο κίνδυνο (18). Η κύρια χρηματοοικονομική υποχρέωση καλύπτεται από την εγγύηση της ΕΕ (έως και 16 δισεκατομμύρια ευρώ). Επιπροσθέτως, οι ετήσιες δαπάνες ύψους έως και 20 εκατομμυρίων ευρώ σε σχέση με τον ΕΚΕΣ (έως την 31η Δεκεμβρίου 2020) θα βαρύνουν τον προϋπολογισμό της ΕΕ. Τέλος, από τον προϋπολογισμό της ΕΕ θα καλύπτονται οι αδιευκρίνιστου ύψους πρόσθετες δαπάνες που θα προκύπτουν όταν η ΕΤΕπ παρέχει χρηματοδότηση στο Ευρωπαϊκό Ταμείο Επενδύσεων (ΕΤΕ) εξ ονόματος του ΕΤΣΕ.

22. Είναι σημαντικό να γίνει κατανοητό ότι οι παρεχόμενες εγγυήσεις μπορούν τελικώς να εκθέσουν τον προϋπολογισμό της ΕΕ σε περαιτέρω κινδύνους. Η πρόταση δεν αποκλείει ενδεχόμενες υποχρεώσεις για τον προϋπολογισμό της ΕΕ πέραν των πιστώσεων που έχουν δεσμευθεί (19), και δεν προβλέπει ανώτατο όριο για τις δαπάνες της ΕΤΕπ. Προκειμένου η ευθύνη της Επιτροπής να περιοριστεί στην εγγύηση της ΕΕ (η οποία χρηματοδοτείται από τον προϋπολογισμό της ΕΕ), πρέπει να προβλεφθεί γενική απαλλαγή καθώς και παραίτηση από νομικές αξιώσεις από μέρους των δικαιούχων του ΕΤΣΕ (20). Επιπροσθέτως, πρέπει να τεθεί άνευ όρων ανώτατο όριο στις δαπάνες που πραγματοποιεί η ΕΤΕπ για λογαριασμό του ΕΤΣΕ.

23. Μολονότι πρόθεση του Σχεδίου δεν είναι η επιβάρυνση των εθνικών δημόσιων οικονομικών ή η δημιουργία νέων χρεών, η Επιτροπή ενθαρρύνει τα κράτη μέλη να συνεισφέρουν στο ΕΤΣΕ, είτε άμεσα είτε μέσω της χρηματοδότησης επενδυτικών έργων. Η Επιτροπή δεν θα λαμβάνει υπόψη αυτές τις συνεισφορές κατά την αξιολόγηση της δημοσιονομικής προσαρμογής στο πλαίσιο είτε του προληπτικού είτε του διορθωτικού σκέλους του Συμφώνου Σταθερότητας και Ανάπτυξης (21). Επιπλέον, τα κράτη μέλη μπορούν επίσης να αυξάνουν το μερίδιο της εθνικής συγχρηματοδότησης των ευρωπαϊκών διαρθρωτικών και επενδυτικών ταμείων (ΕΔΕΤ), πέραν του ελάχιστου επιπέδου που προβλέπει η νομοθεσία. Υπό συγκεκριμένες προϋποθέσεις, θα γίνεται ανεκτή προσωρινή απόκλιση από τους μεσοπρόθεσμους δημοσιονομικούς στόχους των κρατών μελών σε περίπτωση εθνικής συγχρηματοδότησης επενδύσεων στο πλαίσιο των ΕΔΕΤ, των διευρωπαϊκών δικτύων και της διευκόλυνσης «Συνδέοντας την Ευρώπη» (22).

24. Επομένως, δεν είναι δυνατό να αποκλειστεί αύξηση του δημόσιου χρέους. Συγκεκριμένα, τα κράτη μέλη (ή/και οι εθνικές αναπτυξιακές τράπεζές τους) ενδέχεται να χρειαστεί να προβούν σε δανεισμό προκειμένου να καταβάλουν τέτοιες συνεισφορές. Στις περιπτώσεις κατά τις οποίες τα κράτη μέλη παρέχουν αντεγγυήσεις στο ΕΤΣΕ, ο κίνδυνος της περαιτέρω σώρευσης χρέους απλώς αναβάλλεται. Τέλος, τα έργα υπό την εγγύηση του ΕΤΣΕ ενδέχεται να χρειάζονται πρόσθετη δημόσια χρηματοδότηση μετά την ολοκλήρωσή τους (παραδείγματος χάριν, λόγω συντήρησης). Το γεγονός αυτό μπορεί να προκαλέσει ανεπιθύμητες αντιδράσεις στις χρηματοπιστωτικές αγορές, με αποτέλεσμα αύξηση των δαπανών εξυπηρέτησης χρέους, ιδίως για τις χώρες που έχουν πληγεί περισσότερο από την οικονομική και χρηματοπιστωτική κρίση. Επίσης, είναι πολύ σημαντικό ο συνολικός αντίκτυπος του ΕΤΣΕ στο δημόσιο χρέος και τα ελλείμματα να εξεταστεί δεόντως και να αξιολογηθεί βάσει διαφανών και συνεπών κριτηρίων.

Ενδιάμεση αξιολόγηση/αναθεώρηση του πολυετούς δημοσιονομικού πλαισίου

25. Με τη δημιουργία του ΕΤΣΕ θεωρείται ότι αντιμετωπίζεται μια επείγουσα ανάγκη. Η σύστασή του δεν επικυρώθηκε βάσει εκ των προτέρων αξιολόγησης (23), στο πλαίσιο της οποίας θα είχε καταστεί δυνατό να προσδιοριστούν, μεταξύ άλλων, οι διαθέσιμες πολιτικές επιλογές για την επίτευξη των ίδιων στόχων με τα υπάρχοντα μέσα (24), το σκεπτικό της επιλογής της διευκόλυνσης «Συνδέοντας την Ευρώπη» και του προγράμματος «Ορίζων 2020» ως των κύριων πηγών χρηματοδότησης, παρά το υψηλό επίπεδο μόχλευσης των επενδύσεων (25), καθώς και οι συνέπειες μιας ενδεχόμενης μείωσης των διαθέσιμων για τα εν λόγω προγράμματα κεφαλαίων στην κάλυψη του επενδυτικού κενού, την άρση των κανονιστικών εμποδίων και τη συμβολή στην επίτευξη των στόχων της στρατηγικής «Ευρώπη 2020» (26).

26. Βάσει των προαναφερθέντων, και σε συνδυασμό με τις πρόσθετες ενέργειες στις οποίες θα προβεί ενδεχομένως η Επιτροπή έως τα μέσα του 2016 (27), η επικείμενη ενδιάμεση αξιολόγηση/αναθεώρηση του πολυετούς δημοσιονομικού πλαισίου (ΠΔΠ) (28) θα παράσχει στον νομοθέτη την ευκαιρία να αξιολογήσει την πρόοδο που έχει σημειώσει το ΕΤΣΕ και να λάβει τα τυχόν αναγκαία διορθωτικά μέτρα. Η Επιτροπή πρέπει επίσης με την ευκαιρία αυτή να υποβάλει έκθεση σχετικά με την κατάσταση προόδου της πρώτης δέσμης δράσεων που εγκρίθηκε τον Δεκέμβριο του 2014, σχετικά με το ρυθμιστικό περιβάλλον και την άρση των εμποδίων στις επενδύσεις (29).

III. ΕΙΔΙΚΑ ΣΧΟΛΙΑ

27. Η ενότητα αυτή περιέχει περαιτέρω σχόλια επί της πρότασης.

Άρθρο 1, παράγραφος 1 — Ικανότητα ανάληψης κινδύνων

28. Κρίνεται σκόπιμο να οριστεί η έννοια της «ικανότητας ανάληψης κινδύνων».

Άρθρο 2, παράγραφος 2 — Ευρωπαϊκός Κόμβος Επενδυτικών Συμβουλών

29. Ο Ευρωπαϊκός Κόμβος Επενδυτικών Συμβουλών (ΕΚΕΣ) παρέχει συμβουλευτική υποστήριξη για τον εντοπισμό, την κατάρτιση και την ανάπτυξη επενδυτικών έργων και ενεργεί ως ένας ενιαίος κόμβος τεχνικών συμβουλών (μεταξύ άλλων, επί νομικών ζητημάτων) για τη χρηματοδότηση έργων εντός της ΕΕ. Αυτό περιλαμβάνει στήριξη για τη χρήση τεχνικής βοήθειας όσον αφορά τη διάρθρωση του έργου, τη χρήση καινοτόμων χρηματοδοτικών μέσων, καθώς και τη χρήση συμπράξεων δημόσιου-ιδιωτικού τομέα. Υπάρχουν και άλλοι συμβουλευτικοί φορείς στους οποίους συμμετέχουν η ΕΤΕπ, η Επιτροπή και τα κράτη μέλη, όπως το «Ευρωπαϊκό Κέντρο Εμπειρογνωμοσύνης για τις ΣΔΙΤ» (European PPP Expertise Centre — EPEC) και η «Πλατφόρμα Χρηματοδοτικών Μηχανισμών — Τεχνική Συμβουλευτική Πλατφόρμα (Financial Instruments — Technical Advisory Platform — FI-TAP) για τα ΕΔΕΤ». Πρέπει να διευκρινιστεί με ποιον τρόπο ο ΕΚΕΣ, αφενός, θα προσδώσει αξία και, αφετέρου, θα συντονιστεί με τη διαθέσιμη εμπειρογνωσία.

30. Ο ΕΚΕΣ θα χρηματοδοτείται κατά κύριο λόγο από υπάρχοντα κονδύλια για τεχνική συνδρομή της ΕΤΕπ στο πλαίσιο των υφιστάμενων προγραμμάτων της ΕΕ (διευκόλυνση «Συνδέοντας την Ευρώπη», «Ορίζων 2020»). Ωστόσο, προβλέπεται και πρόσθετη χρηματοδότηση έως και 20 εκατομμυρίων ευρώ ετησίως έως το 2020. Η πρόταση δεν περιέχει λεπτομερή στοιχεία ή κριτήρια αξιολόγησης τα οποία να δικαιολογούν αυτή την πρόσθετη χρηματοδότηση.

31. Στην πρόταση δεν διευκρινίζεται η νομική μορφή του ΕΚΕΣ, ούτε η επιχειρησιακή δομή του.

Άρθρο 5, παράγραφος 3 — Δαπάνες της ΕΤΕπ

32. Ο κίνδυνος μη ανάκτησης των δαπανών της ΕΤΕπ βαρύνει αποκλειστικά το ΕΤΣΕ, έως το ποσό των 160 εκατομμυρίων ευρώ. Στις εν λόγω δαπάνες, οι οποίες δεν προσδιορίζονται, ενδέχεται να προστεθούν τα έξοδα διαχείρισης στα οποία υποβάλλεται η ΕΤΕπ όταν παρέχει χρηματοδότηση στο ΕΤΕ. Δεδομένου ότι το ΕΤΣΕ συστάθηκε για απεριόριστη διάρκεια, είναι άγνωστο το ενοποιημένο συνολικό ύψος των δαπανών διαχείρισής του (συμπεριλαμβανομένου του ΕΚΕΣ). Επιπλέον, δεν ορίζεται ανώτατο όριο για τις δαπάνες αυτές.

Άρθρο 5, παράγραφος 4 — Συγχρηματοδότηση από τα ΕΔΕΤ

33. Τα έργα του τρέχοντος χαρτοφυλακίου έργων που παρουσιάζεται στον ιστότοπο του ΕΤΣΕ θα μπορούσαν κατ' αρχήν, στην πλειονότητά τους, να είναι επιλέξιμα για χρηματοδότηση από υφιστάμενα μέσα της ΕΕ. Η χρηματοδοτική στήριξη του ίδιου έργου από διαφορετικές πηγές χρηματοδότησης, στο πλαίσιο περισσότερων νομικών πλαισίων, είναι δυνατό να οδηγήσει σε σύγκρουση εφαρμοστέων κανόνων. Τα ζητήματα αυτά δεν θίγονται στην πρόταση.

Άρθρο 7, παράγραφος 2 — Πλήρης εγγύηση

34. Η πρόταση προβλέπει ότι η εγγύηση της ΕΕ καλύπτει πλήρως (έως το ποσό των 2,5 δισεκατομμυρίων ευρώ) τη χρηματοδότηση που παρέχεται στο ΕΤΕ για τη διενέργεια χρηματοδοτικών και επενδυτικών πράξεων υπέρ ΜΜΕ, υπό την προϋπόθεση ότι παρέχεται ίσο ποσό χρηματοδότησης από την ΕΤΕπ χωρίς την εγγύηση της ΕΕ. Στην πράξη, για το τμήμα της εγγύησης της ΕΕ που διαχειρίζεται το ΕΤΕ, η μόχλευση δεν θα προκύψει από το ΕΤΕ, αλλά μόνον από τους συμμετέχοντες χρηματοπιστωτικούς διαμεσολαβητές.

Άρθρο 8 — Ταμείο Εγγυήσεων της ΕΕ

35. Η πρόταση δεν προβλέπει ούτε τη νομική μορφή που θα λάβει το ταμείο ούτε τον τρόπο λειτουργίας του.

36. Το ταμείο προορίζεται να παρέχει αποθεματικό ρευστότητας στον προϋπολογισμό της Ένωσης έναντι ζημιών από το ΕΤΣΕ κατά την επίτευξη των στόχων του. Βάσει της αποκτηθείσας πείρας ορίστηκε μια αναλογία 50 % μεταξύ των πληρωμών από τον προϋπολογισμό της ΕΕ και των συνολικών εγγυητικών υποχρεώσεών της. Η πρόταση προβλέπει ότι η Επιτροπή εξουσιοδοτείται να εκδίδει πράξη για την προσαρμογή της προαναφερθείσας αναλογίας κατά 10 % κατ' ανώτατο όριο, ήτοι κατά 800 εκατομμύρια ευρώ (άρθρα 8, παράγραφος 6, και 17, παράγραφος 2).

37. Μολονότι με την προσαρμογή αυτή η αναλογία θα μπορούσε είτε να αυξηθεί είτε να μειωθεί, δεν υπάρχει καμία διάταξη σχετικά με τους τομείς του ΠΔΠ και τα κονδύλια του προϋπολογισμού που θα επηρεάζονταν από μια πιθανή αύξηση του αποθεματικού ρευστότητας, προκειμένου να αντιμετωπιστεί το ενδεχόμενο η πληρωμή του 50 % των εγγυητικών υποχρεώσεων να μην επαρκεί. Η Επιτροπή πρέπει να ασχοληθεί με την πτυχή αυτή στο πλαίσιο της πρώτης επανεξέτασης της επάρκειας του επιπέδου του ταμείου εγγυήσεων, την οποία θα υποβάλει έως την 31η Δεκεμβρίου 2018.

Άρθρο 10 — Υποβολή εκθέσεων και λογιστική καταχώριση

38. Πρέπει να προσδιοριστούν τα κριτήρια για την αξιολόγηση της προστιθέμενης αξίας, της κινητοποίησης πόρων του ιδιωτικού τομέα, των εκτιμώμενων και πραγματικών εκροών, αποτελεσμάτων και του αντικτύπου των χρηματοδοτικών και επενδυτικών πράξεων της ΕΤΕπ σε συγκεντρωτική βάση, που προβλέπεται στην παράγραφο 2, στοιχείο β).

39. Οι οικονομικές καταστάσεις του ΕΤΣΕ που αναφέρονται στην παράγραφο 2, στοιχείο στ), πρέπει να συνοδεύονται από γνώμη ανεξάρτητου εξωτερικού ελεγκτή.

40. Πρέπει να οριστούν προθεσμίες για την υποβολή των εκθέσεων που αναφέρονται στις παραγράφους 1 έως 3, ιδίως προκειμένου η Επιτροπή να έχει τη δυνατότητα να ενσωματώνει τα σχετικά στοιχεία στους ετήσιους λογαριασμούς.

41. Ο χρόνος δημοσίευσης της ετήσιας έκθεσης σχετικά με την κατάσταση του ταμείου εγγυήσεων που αναφέρεται στην παράγραφο 6 πρέπει να συντονιστεί με τον χρόνο δημοσίευσης των προσωρινών ετήσιων λογαριασμών ή με τον χρόνο δημοσίευσης της έκθεσης σχετικά με τη δημοσιονομική και χρηματοοικονομική διαχείριση που προβλέπει το άρθρο 142 του δημοσιονομικού κανονισμού, ήτοι την 31η Μαρτίου.

Άρθρο 12 — Αξιολόγηση και επισκόπηση

42. Οι προβλεπόμενες αξιολογήσεις πρέπει να διενεργούνται από ανεξάρτητους εξωτερικούς φορείς.

43. Θα ήταν σκοπιμότερο να καταρτίζονται εκθέσεις σχετικά με τα έργα του ΕΤΣΕ βάσει της φύσης των επιμέρους προγραμμάτων, κατά τρόπον ώστε να ακολουθείται ο κύκλος ζωής των στοχευμένων επενδύσεων.

Άρθρο 13 — Διαφάνεια και δημοσιοποίηση των πληροφοριών

44. Σε περίπτωση που οι λεπτομερείς ρυθμίσεις περιληφθούν σε συμφωνία μεταξύ της Επιτροπής και της ΕΤΕπ, θα ήταν σκόπιμο η συμφωνία αυτή να δημοσιευθεί.

Άρθρο 20 — Μεταβατική διάταξη

45. Η εγγύηση της ΕΕ μπορεί να καλύψει και έργα εκτός από τα συνήθη, τα οποία θα χρηματοδοτηθούν από την ΕΤΕπ και το ΕΤΕ κατά τη διάρκεια του 2015 και πριν από την έναρξη ισχύος του κανονισμού. Στην περίπτωση αυτή, η Επιτροπή θα αξιολογήσει εάν οι εν λόγω πράξεις μπορούν να καλυφθούν από την εγγύηση της ΕΕ. Αυτό συνιστά παρέκκλιση από τις διατάξεις σύμφωνα με τις οποίες τα έργα επιλέγονται από ανεξάρτητη επιτροπή επενδύσεων βάσει των πλεονεκτημάτων τους, χωρίς να λαμβάνονται υπόψη γεωγραφικά ή τομεακά κριτήρια, βάσει των επενδυτικών πολιτικών και των κατευθυντήριων οδηγιών που καθορίζει το διοικητικό συμβούλιο.

Η παρούσα γνώμη εγκρίθηκε από το Ελεγκτικό Συνέδριο στο Λουξεμβούργο, κατά τη συνεδρίασή του της 12ης Μαρτίου 2015. Για το Ελεγκτικό Συνέδριο Vítor Manuel da SILVA CALDEIRA Πρόεδρος Αντ' αυτού Igors LUDBORŽS Μέλος του Συνεδρίου

(1) COM(2015) 10 final της 13ης Ιανουαρίου 2015.

(2) COM(2014) 903 final της 26ης Νοεμβρίου 2014.

(3) COM(2014) 903 final, σ. 4.

(4) Για το τρίτο σκέλος του Σχεδίου, σχετικά με το ρυθμιστικό περιβάλλον και την άρση των εμποδίων στις επενδύσεις, η Επιτροπή παρουσίασε μια πρώτη δέσμη δράσεων στο πρόγραμμα εργασίας της (COM(2014) 910 final της 16ης Δεκεμβρίου 2014, παράρτημα ΙΙΙ).

(5) Συμφωνία που θα συναφθεί μεταξύ της Επιτροπής και της ΕΤΕπ. Βλέπε άρθρο 1 της πρότασης, καθώς και σελίδα 7, υποσημείωση 6 του Σχεδίου.

(6) Η εγγύηση της ΕΕ θα χρησιμοποιείται ως επί το πλείστον για τη στήριξη χρεογράφων σε σχέση με υποδομές και καινοτομία (σχεδόν το 70 %), ενώ το υπόλοιπο θα χρησιμοποιείται σε ίσα μέρη για τη στήριξη επενδύσεων μετοχικού κεφαλαίου σε υποδομές και καινοτομία και για τη στήριξη ΜΜΕ και επιχειρήσεων μεσαίας κεφαλαιοποίησης μέσω του Ευρωπαϊκού Ταμείου Επενδύσεων (ΕΤΕ).

(7) Βλέπε άρθρο 19, παράγραφος 2, του καταστατικού της ΕΤΕπ (πρωτόκολλο αριθ. 5 της Συνθήκης για την Ευρωπαϊκή Ένωση και της Συνθήκης για τη λειτουργία της Ευρωπαϊκής Ένωσης).

(8) COM(2015) 10 final, σ. 30-31. Αναφέρεται ακόμη ότι τα ίδια τα έργα ενδέχεται να υπόκεινται σε καθυστερήσεις εκτέλεσης και υπερβάσεις κόστους και ότι η οικονομική αποδοτικότητα της πρωτοβουλίας θα μπορούσε να πληγεί από την ανεπαρκή απορρόφηση των μέσων από την αγορά και από τις μεταβαλλόμενες συνθήκες της αγοράς, μειώνοντας με την πάροδο του χρόνου το υποτιθέμενο πολλαπλασιαστικό αποτέλεσμα.

(9) Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (ΕΕ L 298 της 26.10.2012, σ. 1).

(10) Βλέπε τίτλο VIII του κανονισμού (ΕE, Ευρατόμ) αριθ. 966/2012.

(11) Βλέπε ειδικές εκθέσεις αριθ. 4/2011 «Έλεγχος του μηχανισμού εγγυήσεων υπέρ των ΜΜΕ» και αριθ. 2/2012 «Χρηματοπιστωτικά μέσα για τις ΜΜΕ συγχρηματοδοτηθέντα από το Ευρωπαϊκό Ταμείο Περιφερειακής Ανάπτυξης».

(12) Ο αποκλεισμός από το πεδίο εφαρμογής του δημοσιονομικού κανονισμού αναφέρεται στην αιτιολογική σκέψη 30 της πρότασης και δικαιολογείται απλώς βάσει του χαρακτήρα της σύστασης της εγγύησης της ΕΕ και του ταμείου εγγυήσεων.

(13) Πανοραμική επισκόπηση 2014 «Κενά, αλληλεπικαλύψεις και προκλήσεις: πανοραμική επισκόπηση των ρυθμίσεων της ΕΕ σχετικά με τη λογοδοσία και τον δημόσιο έλεγχο», σημείο 52, και πανοραμική επισκόπηση 2014 «Εξασφαλίζοντας την αποδοτικότητα των κεφαλαίων της ΕΕ: πανοραμική επισκόπηση των κινδύνων που επαπειλούν τη δημοσιονομική διαχείριση του προϋπολογισμού της ΕΕ», σημείο 12, στοιχείο ε).

(14) Βλέπε άρθρο 2, παράγραφος 1, στοιχείο ζ) της πρότασης και σελίδα 27, σημείο 1.4.4.

(15) Βλέπε άρθρο 14 της πρότασης.

(16) Η Συνθήκη προσθέτει ότι, όσον αφορά τις δραστηριότητες της ΕΤΕπ για τη διαχείριση των εσόδων και εξόδων της Ένωσης, τα δικαιώματα του Ελεγκτικού Συνεδρίου για πρόσβαση σε πληροφορίες που κατέχει η ΕΤΕπ διέπονται από τριμερή συμφωνία μεταξύ του Ελεγκτικού Συνεδρίου, της ΕΤΕπ και της Επιτροπής. Ελλείψει συμφωνίας, το Συνέδριο έχει πρόσβαση στις πληροφορίες που απαιτούνται για τον έλεγχο των δαπανών και των εσόδων της Ένωσης που διαχειρίζεται η ΕΤΕπ (άρθρο 287, παράγραφος 3, τρίτο εδάφιο, ΣΛΕΕ).

(17) Παραδείγματος χάριν, το ISSAI 5000 (Principles for Best Audit Arrangements for International Institutions — Αρχές για την εφαρμογή των βέλτιστων μηχανισμών ελέγχου για διεθνείς οργανισμούς) προβλέπει ότι κάθε διεθνής οργανισμός που χρηματοδοτείται ή στηρίζεται με δημόσιους πόρους υπόκειται σε έλεγχο από τα ανώτατα όργανα ελέγχου, προκειμένου να προωθείται η καλύτερη διακυβέρνηση, η διαφάνεια και η υποχρέωση λογοδοσίας. Στο ISSAI 5010 (Guidance for Supreme Audit Institutions — Κατευθυντήριες οδηγίες για ανώτατα όργανα ελέγχου) αναφέρονται το πλαίσιο, τα αποτελέσματα και οι αρχές για την εφαρμογή των βέλτιστων μηχανισμών ελέγχου για διεθνείς οργανισμούς.

(18) Η αρχή της «πρώτης ζημίας» εφαρμόζεται στο πλαίσιο του μέσου εγγύησης δανείων για έργα του διευρωπαϊκού δικτύου μεταφορών (Loan Guarantee Instrument for Trans-European Transport Network projects — LGTT) και της πρωτοβουλίας για τα ομόλογα χρηματοδότησης έργων στο πλαίσιο της στρατηγικής «Ευρώπη 2020» (EU 2020 Project Bond Initiative — PBI) όπου το χαρτοφυλάκιο διαιρείται σε δύο τμήματα: στο «τμήμα απόσβεσης της πρώτης ζημίας του χαρτοφυλακίου» (Portfolio first loss piece — PFLP) και στο «τμήμα υπολειπόμενου κινδύνου» (Residual Risk Tranche — RRT). Το PFLP θεωρείται το τμήμα που ενέχει τον μεγαλύτερο κίνδυνο σε περίπτωση μη εξυπηρέτησης δανείου. Κατανέμεται μεταξύ του προϋπολογισμού της ΕΕ (95 %) και της ΕΤΕπ (5 %). Το PFLP ορίζεται στο 30 % της αξίας του χαρτοφυλακίου και, σε περίπτωση αδυναμίας εξυπηρέτησης, ο προϋπολογισμός της ΕΕ θα είναι εκτεθειμένος σε ποσοστό έως και 28,5 % της αξίας του χαρτοφυλακίου. Μολονότι η ΕΤΕπ θα μπορούσε να επωμιστεί τον συνολικό κίνδυνο για το RRT, η πιθανότητα αυτό να υποστεί ζημία στην πράξη είναι μηδαμινή. Υπό φυσιολογικές συνθήκες, το PFLP θα απορροφήσει τις ζημίες.

(19) Βλέπε άρθρο 140, παράγραφος 3, του κανονισμού (ΕΚ, Ευρατόμ) αριθ. 966/2012.

(20) Στους δικαιούχους του ΕΤΣΕ (η πρόταση δεν περιέχει σχετικό ορισμό) περιλαμβάνονται δανειολήπτες των χρηματοδοτικών μέσων που καλύπτονται από εγγύηση της ΕΕ και εκτελούνται από την ΕΤΕπ στο πλαίσιο της συμφωνίας ΕΤΣΕ.

(21) Σε περίπτωση υπέρβασης της τιμής αναφοράς για το έλλειμμα, η Επιτροπή δεν θα κινεί διαδικασία υπερβολικού ελλείμματος, εάν η υπέρβαση αυτή οφείλεται μόνο στη συνεισφορά, είναι μικρή και αναμένεται ότι θα είναι προσωρινή. Κατά την αξιολόγηση τυχόν υπέρβασης της τιμής αναφοράς για το χρέος, οι συνεισφορές στο ΕΤΣΕ δεν θα λαμβάνονται υπόψη από την Επιτροπή (βλέπε COM(2015) 12 τελικό της 13ης Ιανουαρίου 2015, σ. 5-7).

(22) Βλέπε COM(2015) 12 τελικό, σ. 7-9.

(23) Η απαίτηση διενέργειας εκ των προτέρων αξιολόγησης προβλέπεται στα άρθρα 30, 31 και 140 του κανονισμού (ΕΕ, Ευρατόμ) αριθ. 966/2012, καθώς και στην αιτιολογική σκέψη 53. Βλέπε επίσης άρθρα 18 και 224 του κατ' εξουσιοδότηση κανονισμού (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362 της 31.12.2012, σ. 1).

(24) Παραδείγματος χάριν, μία εναλλακτική λύση θα ήταν η αύξηση του κεφαλαίου της ΕΤΕπ.

(25) Όσον αφορά την χρηματοδότηση του ΔΕΔ-Μ (που αντιστοιχεί στο 80 % περίπου της διευκόλυνσης «Συνδέοντας την Ευρώπη»), αναμενόταν ότι κάθε εκατομμύριο δαπανών σε ευρωπαϊκό επίπεδο θα είχε ως αποτέλεσμα επενδύσεις ύψους 5 εκατομμυρίων από πλευράς κρατών μελών και επενδύσεις ύψους 20 εκατομμυρίων από τον ιδιωτικό τομέα (λόγος 1:25). Προβλεπόταν επίσης ότι κάθε ευρώ δαπανών βάσει του προγράμματος-πλαισίου της ΕΕ για την έρευνα θα μεταφραζόταν σε αύξηση της προστιθέμενης αξίας του κλάδου κατά 7 έως 14 ευρώ (βλέπε Memo/11/469 της Ευρωπαϊκής Επιτροπής, της 29ης Ιουνίου 2011).

(26) Παραδείγματος χάριν, σε σχέση με τα έργα που είχαν προκαθοριστεί στο πλαίσιο της διευκόλυνσης «Συνδέοντας την Ευρώπη» (βλέπε παράρτημα I του κανονισμού (ΕΕ) αριθ. 1316/2013 του Ευρωπαϊκού Κοινοβουλίου και του Συμβουλίου (ΕΕ L 348 της 20.12.2013, σ. 129)).

(27) COM(2014) 903 τελικό, σ. 16.

(28) Άρθρο 2 του κανονισμού (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884).

(29) COM(2014) 910 τελικό, παράρτημα III.